b'\n_START_ARTICLE_\nGeorge F. Kennan\n_START_PARAGRAPH_\nGeorg F. Kennan (16. helmikuuta 1904 \xe2\x80\x93 17. maaliskuuta 2005) oli yhdysvaltalainen historiantutkija ja huippudiplomaatti, jolla oli merkitt\xc3\xa4v\xc3\xa4 osa Yhdysvaltain kylm\xc3\xa4n sodan politiikassa.\n_START_SECTION_\nAikaisemmat vuodet ja ura\n_START_PARAGRAPH_\nGeorhge F. Kennan opiskeli St. John\'s Northwestern Military Academyssa ja Princetonin yliopistossa. H\xc3\xa4n toimi konsulina Sveitsiss\xc3\xa4 vuodesta 1926, ja sen j\xc3\xa4lkeen Berliiniss\xc3\xa4, Tallinnassa ja Riiassa. Berliinin yliopistossa h\xc3\xa4nen p\xc3\xa4\xc3\xa4aineenaan oli ven\xc3\xa4j\xc3\xa4n kieli._NEWLINE_Yhdysvaltain solmittua diplomaattiset suhteet Neuvostoliittoon Kennan seurasi suurl\xc3\xa4hettil\xc3\xa4s William C. Bullittia Moskovaan vuonna 1933. Charles E. Bohlenin ja Loy W. Hendersonin ohella Kennan oli johtavia Neuvostoliiton asiantuntijoita 1930-luvulla. Robert F. Kelley oli valtion It\xc3\xa4-Euroopan suhteiden osaston johtajana. Kennan oli Prahassa Saksan miehitetty\xc3\xa4 T\xc5\xa1ekkoslovakian. Yhdysvaltain liitytty\xc3\xa4 sotaan Kelley internoitiin Berliiniss\xc3\xa4. Kennan ty\xc3\xb6skenteli sodan aikana Euroopan neuvonantajana komissiossa 1943-44. Kennan oli USA:n l\xc3\xa4hetyst\xc3\xb6n johtajana Moskovassa kes\xc3\xa4kuusta 1944 huhtikuuhun 1946.\n_START_SECTION_\nKennan ja patoaminen\n_START_PARAGRAPH_\nKennanin omakohtaisiin havaintoihin pohjautuva uusi strateginen oppi sis\xc3\xa4lsi ajatuksen, ett\xc3\xa4 Neuvostoliiton vaikutusvallan levi\xc3\xa4minen on padottava. H\xc3\xa4n l\xc3\xa4hetti tuhansia merkkej\xc3\xa4 k\xc3\xa4sitt\xc3\xa4v\xc3\xa4n vuolaan s\xc3\xa4hkeen ulkoministeri James F. Byrnesille kuvatakseen uutta strategiaansa diplomaattisuhteiden hoitamisessa Neuvostoliiton kanssa. Jo ennen s\xc3\xa4hkeen l\xc3\xa4hett\xc3\xa4mist\xc3\xa4 Kennan oli yritt\xc3\xa4nyt v\xc3\xa4litt\xc3\xa4\xc3\xa4 Yhdysvaltain hallitukselle realistista kuvaa Stalinin hallituksen politiikasta, mutta h\xc3\xa4nen viestins\xc3\xa4 eiv\xc3\xa4t olleet tavoittaneet Washingtonin korkeimpia p\xc3\xa4\xc3\xa4tt\xc3\xa4ji\xc3\xa4. Viimeinen pisara Kennanille oli Neuvostoliiton edustajien nihkeys Kansainv\xc3\xa4lisen valuuttarahaston perustamisneuvotteluissa. _NEWLINE_Kennanin s\xc3\xa4hke, niin sanottu "pitk\xc3\xa4 s\xc3\xa4hke" ja salanimell\xc3\xa4 "X" kirjoitettu hein\xc3\xa4kuun 1947 artikkeli "The Sources of Soviet Conduct" Foreign Policy -lehdess\xc3\xa4 vaikuttivat merkitt\xc3\xa4v\xc3\xa4sti Trumanin oppiin. My\xc3\xb6hemmin Kennan katsoi, ett\xc3\xa4 h\xc3\xa4net ja h\xc3\xa4nen s\xc3\xa4hkeens\xc3\xa4 oli ymm\xc3\xa4rretty v\xc3\xa4\xc3\xa4rin, koska h\xc3\xa4n kannatti kommunismin patoamista diplomaattisin eik\xc3\xa4 sotilaallisin keinoin.  Opin mukaan Yhdysvaltojen tuli tukea niit\xc3\xa4 kommunismin uhkaamia maita, jotka viel\xc3\xa4 olivat it\xc3\xa4blokin ulkopuolella.\n_START_SECTION_\nL\xc3\xa4hettil\xc3\xa4\xc3\xa4n\xc3\xa4\n_START_PARAGRAPH_\n1947\xe2\x80\x931948 Kennan ty\xc3\xb6skenteli ulkoministeri Marshallin alaisuudessa. Kennanin mukaan Neuvostoliitto oli laajentumishaluinen ja Yhdysvallat voisi est\xc3\xa4\xc3\xa4 t\xc3\xa4t\xc3\xa4 sulkemispolitiikallaan, josta tulikin Yhdysvaltain politiikan perusta Neuvostoliittoa vastaan puolen vuosisadan ajaksi._NEWLINE_Kennan vietti vuodet 1951\xe2\x80\x931952 l\xc3\xa4hettil\xc3\xa4\xc3\xa4n\xc3\xa4 Neuvostoliitossa, jossa h\xc3\xa4net kuitenkin julistettiin persona non grataksi. Kennan toimi Yhdysvaltain l\xc3\xa4hettil\xc3\xa4\xc3\xa4n\xc3\xa4 1961\xe2\x80\x931963 Jugoslaviassa. Vuonna 1967 h\xc3\xa4n sopi tapaamisesta Josif Stalinin tytt\xc3\xa4ren Svetlana Allilujevan kanssa Sveitsiss\xc3\xa4 auttaen t\xc3\xa4t\xc3\xa4 loikkaamaan Yhdysvaltoihin.\n_START_SECTION_\nInstitute for Advanced Study\n_START_PARAGRAPH_\nKennan toimi 1956\xe2\x80\x932005 Institute for Advanced Study -instituutissa. Kennanista tuli johtava Yhdysvaltain ulkopolitiikan kriitikko. Aikaisemmin h\xc3\xa4n oli ollut luennoitsijana instituutissa 1950\xe2\x80\x931952. Vatikaani palkitsi Kennanin paavin my\xc3\xb6nt\xc3\xa4m\xc3\xa4ll\xc3\xa4 Pacem in Terris Award-palkinnolla 1982. Vuonna 1989 presidentti George H. W. Bush my\xc3\xb6nsi h\xc3\xa4nelle Vapauden mitalin.\n_START_SECTION_\nKirjallinen tuotanto\n_START_PARAGRAPH_\nKennan kirjoitti el\xc3\xa4m\xc3\xa4ns\xc3\xa4 aikana 17 kirjaa ja useita artikkeleita kansainv\xc3\xa4lisist\xc3\xa4 suhteista. H\xc3\xa4n voitti vuonna 1956 ilmestyneell\xc3\xa4 teoksellaan Russia Leaves the War Pulitzer-palkinnon historiassa sek\xc3\xa4 National Book Award -palkinnon. Kennan voitti uudelleen Pulitzerin muistelmateoksellaan Memoirs 1925\xe2\x80\x931950 vuonna 1967. Muistelmien vuoteen 1963 ulottuva ulottuva toinen osa ilmestyi 1972. Muita h\xc3\xa4nen teoksiaan ovat American Diplomacy 1900\xe2\x80\x931950 (1951), Sketches from a Life (1989) ja Award the Gragged (1993). Kennanin teokset k\xc3\xa4sitteliv\xc3\xa4t varsinkin Yhdysvaltain ja Neuvostoliiton suhteita, mutta h\xc3\xa4n teki my\xc3\xb6s tutkimuksia 1800-luvun eurooppalaisesta diplomatiasta ja ensimm\xc3\xa4isen maailmansodan syist\xc3\xa4._NEWLINE_Kennanin tuotannosta on suomennettu teokset Demokratia ja ylioppilasvasemmisto (1972; alkuteos Democracy and the Student Left 1968) ja Ydinharha: Neuvostoliiton ja Yhdysvaltain suhteet pommin varjossa (1982; alkuteos The Nuclear Delusion: Soviet-American Relations in the Atomic Age).'